B. Bugár, podpredseda NR SR: (2003-04-24):
L. Polka, poslanec: Vážený pán predsedajúci, vážené kolegyne, kolegovia, dámy a páni, dovoľte mi niekoľko poznámok k predloženému návrhu zákona a v prvom rade by som chcel avizovať to, čo tu pán spravodajca naznačoval v súvislosti s kauzami. Môžem jednoznačne dosvedčiť, že predkladateľ sa touto záležitosťou zaoberal dávnejšie, Justičná revue z roku 2001, takže to nebol Badžgoň, to nebol Kvasnica, to neboli iné kauzy, ktoré teraz otriasali prednedávnom Slovenskom. Ale aj všetci ostatní iste viete z vašich osobných skúseností, a už to tu raz zaznelo, je strašné žiť v štáte, kde sa ľudia rozprávajú stíšeným hlasom, kde si vypínajú telefóny, kde opatrne hovoria, pretože vraj sa odpočúva. Musím konštatovať, že v tomto smere totálne zlyhal štát. Naše skúsenosti z dvoch výborov pri prieskume sú jednoznačné, alebo spejú k jednoznačnému záveru, že zlyhal nie ľudský faktor, ale zlyhal štát. Zlyhal v procese ochrany občana pred zasahovaním štátu, zlyhal v procese pomoci občanovi pred takýmto zásahom nejakým spôsobom sa domôcť nápravy. Musím dopredu signalizovať, že podporil by som akýkoľvek návrh, ktorý by riešil túto problematiku, pretože tá problematika na rozdiel od predchádzajúceho prerokovaného zákona v súvislosti so zásadou trikrát a dosť dozrela a je tu výrazná spoločenská objednávka na riešenie. Ostali vo mne isté obavy a tie signalizujú aj skutočnosť, že bolo uplatnených 61 pripomienok, čo svedčí o tom, že záujem bol a mali sme možno ešte viacej priestoru venovať niektorým otázkam predovšetkým v tom, čo spomínal pán poslanec Paška. Riešime, a pre Slovensko je to špecifické, vždy riešime niečo z polohy štátu. Štát je naša veľká modla, ku ktorej sa s hlbokým predklonom skláňame a čakáme, čo ten štát všetko pre nás vyrieši. Zabudli sme na občana. Zabudli sme na občana v tom smere, že sme mu v tomto zákone nevytvorili istý priestor a hlavne páky, prostriedky, metódy, ako sa domôcť nápravy v tom prípade, keď jeho pocit prerastá do presvedčenia, že je skutočne zasahované do jeho súkromia. Môžem vám z vlastnej skúsenosti potvrdiť, ako advokát odpočúvaný, alebo advokát, ktorého rozhovory s klientom boli odpočúvané, čo sa preukázalo takými ekvilibristickými dôkazmi na súdoch, že skutočne to bolo veľké vypätie jednak zo strany súdov, jednak zo strany advokátov a ďalších kolegov, pretože nie je možné u nás exaktným spôsobom dosvedčiť, že štát porušil svoje vlastné princípy a svoje vlastné zásady a zneužil občana ako predmet svojho záujmu. Myslím, že mali sme viacej a hlbšie dať možnosť občanovi obrátiť sa na štátny orgán, obrátiť sa na parlamentný výbor a dať mu isté garancie, aby tento občan mohol trebárs v občianskom procese alebo aj inými možnosťami dovolať sa nápravy a dovolať sa ochrany svojho súkromia. V tomto smere sme asi ešte celkom veci nedomysleli. Druhá obava je, a tá vyplýva z tej praktickej skúsenosti, na Slovensku sa rozmohol biznis so získaným materiálom z odpočúvania, či už legálneho, alebo nelegálneho. Domnievam sa, že tu opäť zlyhal štát a zlyhal pri výbere ľudí, ktorým boli zverené technické prostriedky na to, aby chránili zákon, aby chránili ostatných občanov. A závery, ktoré sa realizovali, trebárs v Slovenskej informačnej službe alebo na ministerstve vnútra, považujem za skutočne nedostatočné. Aj spôsob obrany ministerstva vnútra ma vedie k tomu, že asi sa tam nepochopil zámer, ktorý sledujú zákonodarcovia, ktorý sleduje občan. Spôsob obrany bol účelový a obávam sa, že slová, ktoré tu povedal pán kolega Paška, že to chce niekto zamiesť do zabudnutia, sa napĺňajú a budeme musieť skutočne vo výbore popracovať s vojenskými prokurátormi na tom, aby sme dostali reálne výsledky s reálnymi závermi. Napokon mi dovoľte vyjadriť istú obavu z toho, či skutočne vážne berieme vzhľadom na prítomnosť nás pri prerokúvaní tohto zákona, pretože vrátim sa k tomu, čo som povedal, je strašné žiť v štáte, kde poslanci, zákonodarcovia, nositelia moci sa boja niekoho tajuplného, kto ich sleduje, kto ich kontroluje. Preto aj z týchto dôvodov tento zákon v každom prípade podporím. Ďakujem pekne za pozornosť.